Groot Trek-boek op historiese trek bekendgestel - Solidariteit WêreldSolidariteit Wêreld
Tuis › Nuuskantoor › Groot Trek-boek op historiese trek bekendgestel
Donderdag | 21 Februarie | 2013
Kraal Uitgewers, die uitgewersmaatskappy van die Solidariteit Beweging, het die afgelope naweek 'n historiese trek in die voetspore van die Voortrekkers onderneem en uiteindelik by die Bloukransmonument – presies 175 jaar ná die tragiese moorde hier op die Voortrekkers – 'n boek ter herdenking aan die kinders van die Groot Trek bekendgestel.
Die boek, uit die pen van dr. Danie Langner, uitvoerende hoof van die FAK, is gepas getiteld Trekkerkinders en ondersoek onder meer 14 heldeverhale van bekende kinders uit die Trek soos Dirkie Uys en die Bezuidenhout-broers (soos oorspronklik opgeteken deur onder andere C.R. Swart en J.D. Kestell). Daarbenewens sluit die boek meer as 'n dosyn gedigte in met die Groot Trek as tema deur meesters soos C. Louis Leipoldt, Totius en A.G. Visser. Die lewe van kinders in die tyd van die Trek word van naderby beskou en ou Voortrekkerspeletjies, -gesegdes en selfs geliefde Voortrekkerdisse word herontdek.
Volgens Johan Kruger, hoof van Kraal Uitgewers, was die doel van die rit om eerstens die 175 jaar sedert die hoogtepunt van die Groot Trek in 1838 te vier en ook om op die spore van die Voortrekkers te loop. "Die rit het vir elkeen wat saamgegaan het 'n idee gegee van dit wat die Voortrekkers beleef het – die son, reën, en skoonheid van Natal en ook 'n seer lyf na 'n lang dag op jou geliefde perd se rug," verduidelik Kruger.
Trekkerkinders vertel verskeie treffende verhale van kinders wat die aanvalle by Bloukrans oorleef het en daarom is besluit om die boek tydens 'n gedenkgeleentheid by die monument bekend te stel. Meer as 500 mense – waaronder meer as 180 kinders – is in die nag en vroeë oggendure van 16 en 17 Februarie 1838 hier vermoor.
Trekkerkinders is nou beskikbaar by Kraal Uitgewers en kos R80 (R20-posgeld uitgesluit). Om die boek te bestel SMS "TREK" na 34388, stuur 'n e-pos na kraal@solidariteit.co.za, of skakel 012 644 4329.